text: Sønderjyske fyrer ishockey-cheftræner
  03 februar 2018 kl. 12.02
  Dan Ceman er færdig som cheftræner for Sønderjyskes ishockeyherrer.
  Sønderjyskes ishockeyherrer skal have ny cheftræner.
  Lørdag meddeler klubben, at cheftræner Dan Ceman er fyret med øjeblikkelig virkning.
  Årsagen er manglende resultater.
  - Målsætningen er hvert år, at Sønderjyske skal spille med i toppen af dansk ishockey. 
  - Før denne sæson meldte vi ud, at målsætningen var deltagelse i den nye Final 4-pokalturnering og yderligere, at vi kvalificerede os direkte til DM-slutspillet og gerne blandt de fire øverste hold i Metal Ligaen, lyder det fra sportschef Kim Lykkeskov i en pressemeddelelse.
  Sønderjyske har seks gange vundet DM, men ligger i år på niendepladsen med 20 point op til nummer fire.
  Kim Lykkeskov træder nu selv ind i boksen og hjælper den nuværende assistenttræner Chris Straube "i den udstrækning, det er nødvendigt", til sæsonen er slut.
  